Iste tipo de rebaptismos relichiosos con a toponimia fuen freqüents en os primers sieglos medievals y d'expansión d'o cristianismo. S'ha de pensar que as autoridatz relichiosas por ixas envueltas miraban de rodeyar a os fidels de referents cristians que achudasen a substituir as suyas anteriors creyencias paganas. Muit a sobén, isto pasaba por re-baptizar os referents cheograficos d'o entorno a on que viviban. En o caso de Sobrepuerto, que fue obchecto de repoblación u evanchelización por medio d'a implantación de tres monesterios impulsaus por o bispau de Chaca y os reis de Pamplona entre l'anyo 900 y l'anyo 1000, os toponimos relichiosos y especialment os hachiotoponimos (toponimos «con nombre de santo») son especialment abundants, o que podría respaldar ixa tioría.